CELEX: 32019D0435
Language: ro
Date: 2019-03-12 00:00:00
Title: Decizia (UE) 2019/435 a Comisiei din 12 martie 2019 privind propunerea de inițiativă cetățenească intitulată „Housing for All” [notificată cu numărul C(2019) 2004]

19.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 75/105
               
            
         DECIZIA (UE) 2019/435 A COMISIEI
         din 12 martie 2019
         privind propunerea de inițiativă cetățenească intitulată „Housing for All”
         
            
               [notificată cu numărul C(2019) 2004]
            
         
         (Numai textul în limba germană este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:
         
                     (1)
                  
                  
                     Obiectul propunerii de inițiativă cetățenească intitulată „Housing for All” (Locuințe pentru toți) se referă la următorul aspect: „Scopul acestei inițiative cetățenești europene este de a crea condiții-cadru de natură juridică și financiară mai bune pentru a facilita accesul tuturor persoanelor la locuințe în Europa”.
                  
               
                     (2)
                  
                  
                     Obiectivele propunerii de inițiativă cetățenească sunt formulate după cum urmează: „Invităm UE să ia măsuri pentru a facilita accesul tuturor persoanelor la locuințe în Europa. Printre acestea se numără facilitarea accesului tuturor la locuințe sociale și la prețuri accesibile, neaplicarea criteriilor de la Maastricht în cazul investițiilor publice în locuințe sociale și la prețuri accesibile, un acces mai bun la finanțarea UE pentru dezvoltatorii de locuințe fără scop lucrativ și care utilizează metode durabile, norme sociale, bazate pe concurență, pentru închirierea de locuințe pe termen scurt și elaborarea de statistici privind necesitățile în materie de locuințe în Europa”.
                  
               
                     (3)
                  
                  
                     Anexa la propunerea de inițiativă cetățenească menționează în mod specific o serie de obiective pe care actele juridice ale Uniunii trebuie să le urmărească în scopul punerii în aplicare a tratatelor, și anume:
                     
                                 —
                              
                              
                                 „îmbunătățirea accesului la locuințe subvenționate în Uniunea Europeană”;
                              
                           
                                 —
                              
                              
                                 „neluarea în calcul, în cadrul criteriilor de la Maastricht privind deficitul, a investițiilor publice în locuințe la prețuri accesibile”;
                              
                           
                                 —
                              
                              
                                 „facilitarea accesului la resurse financiare din fonduri europene pentru furnizorii de locuințe fără scop lucrativ și publici”;
                              
                           
                                 —
                              
                              
                                 „adoptarea unui cadru de reglementare armonizat la nivel european pentru închirierea pe termen scurt a locuințelor private, precum și o ofertă suficientă de locuințe la prețuri accesibile”;
                              
                           
                                 —
                              
                              
                                 „includerea datelor standardizate privind situația locuințelor în Europa în Programul statistic european”.
                              
                           
               
                     (4)
                  
                  
                     Tratatul privind Uniunea Europeană (TUE) consolidează cetățenia Uniunii și îmbunătățește funcționarea democratică a Uniunii prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.
                  
               
                     (5)
                  
                  
                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei cetățenești, astfel încât să încurajeze participarea cetățenilor și să aducă Uniunea mai aproape de cetățeni.
                  
               
                     (6)
                  
                  
                     Comisia are competența de a prezenta propuneri de acte juridice ale Uniunii în scopul punerii în aplicare a tratatelor cu privire la următoarele aspecte:
                     
                                 —
                              
                              
                                 pentru coordonarea actelor cu putere de lege și a actelor administrative ale statelor membre referitoare la inițierea și exercitarea de activități independente, în temeiul articolului 53 alineatul (1) și al articolului 62 din TFUE;
                              
                           
                                 —
                              
                              
                                 pentru dispozițiile referitoare la armonizarea legislațiilor privind impozitul pe cifra de afaceri, accizele și alte impozite indirecte, în măsura în care această armonizare este necesară pentru a asigura instituirea și funcționarea pieței interne și pentru a evita denaturarea concurenței, în temeiul articolului 113 din TFUE;
                              
                           
                                 —
                              
                              
                                 pentru apropierea actelor cu putere de lege și a actelor administrative ale statelor membre care au ca obiect instituirea și funcționarea pieței interne, în temeiul articolului 114 din TFUE;
                              
                           
                                 —
                              
                              
                                 pentru apropierea actelor cu putere de lege și a actelor administrative ale statelor membre, care au incidență directă asupra instituirii sau funcționării pieței interne, în temeiul articolului 115 din TFUE;
                              
                           
                                 —
                              
                              
                                 pentru dispozițiile suplimentare care vizează evitarea deficitelor publice excesive, astfel cum sunt prevăzute în Protocolul privind procedura aplicabilă deficitelor excesive anexat la tratate, în temeiul articolului 126 alineatul (14) din TFUE;
                              
                           
                                 —
                              
                              
                                 pentru adoptarea regulamentelor de aplicare privind Fondul Social European, în temeiul articolului 164 din TFUE;
                              
                           
                                 —
                              
                              
                                 în domeniul acțiunilor specifice din afara fondurilor structurale și în scopul promovării unei dezvoltări armonioase a întregii Uniuni, pentru dezvoltarea și desfășurarea de acțiuni care să conducă la consolidarea coeziunii sale economice, sociale și teritoriale, astfel cum se prevede la articolul 174 din TFUE, în temeiul articolului 175 alineatul (3) din TFUE;
                              
                           
                                 —
                              
                              
                                 pentru dispozițiile care vizează definirea misiunilor, a obiectivelor prioritare și a organizării fondurilor structurale, ceea ce poate să implice regruparea fondurilor, în temeiul articolului 177 din TFUE;
                              
                           
                                 —
                              
                              
                                 pentru adoptarea regulamentelor de aplicare privind Fondul European de Dezvoltare Regională, în temeiul articolului 178 din TFUE;
                              
                           
                                 —
                              
                              
                                 pentru măsuri în vederea elaborării de statistici, în cazul în care acest lucru este necesar pentru îndeplinirea activităților Uniunii, în temeiul articolului 338 din TFUE.
                              
                           
               
                     (7)
                  
                  
                     Din aceste motive, propunerea de inițiativă cetățenească, în măsura în care vizează propuneri de acte juridice ale Uniunii înaintate de Comisie pentru punerea în aplicare a tratatelor urmărind obiectivele menționate la considerentul 3 liniuțele a doua-a cincea, nu iese în mod vădit din sfera de competență a Comisiei în ceea ce privește prezentarea unei propuneri de act juridic al Uniunii pentru punerea în aplicare a tratatelor în conformitate cu articolul 4 alineatul (2) litera (b) din Regulamentul (UE) nr. 211/2011.
                  
               
                     (8)
                  
                  
                     În schimb, actele juridice pentru aplicarea dispozițiilor în domeniul întreprinderilor publice și al întreprinderilor cărora statele membre le acordă drepturi speciale sau exclusive, precum și în domeniul întreprinderilor care au sarcina de a gestiona serviciile de interes economic general sau care prezintă caracter de monopol fiscal, în temeiul articolului 106 alineatul (3) din TFUE, nu sunt adoptate la propunerea Comisiei, astfel cum se prevede la articolul 4 alineatul (2) litera (b) din Regulamentul (UE) nr. 211/2011, ci de către Comisie.
                  
               
                     (9)
                  
                  
                     Cu toate acestea, în cazul în care Comisiei i se înaintează propunerea de inițiativă cetățenească în conformitate cu articolul 9 din Regulamentul (UE) nr. 211/2011, Comisia se angajează să evalueze și necesitatea de a adopta sau de a modifica acte juridice în temeiul articolului 106 alineatul (3) din TFUE, având în vedere relevanța acestora pentru obiectul inițiativei respective.
                  
               
                     (10)
                  
                  
                     În plus, s-a constituit comitetul cetățenilor și au fost desemnate persoanele de contact în conformitate cu articolul 3 alineatul (2) din Regulamentul (UE) nr. 211/2011, iar propunerea de inițiativă cetățenească nu este nici vădit abuzivă, neserioasă sau vexatorie și nici vădit contrară valorilor Uniunii stabilite la articolul 2 din TUE.
                  
               
                     (11)
                  
                  
                     Prin urmare, propunerea de inițiativă cetățenească intitulată „Housing for All” ar trebui înregistrată. Ar trebui colectate declarații de susținere pentru această propunere de inițiativă cetățenească, pe baza înțelegerii ce figurează la considerentele 6-9,
                  
               ADOPTĂ PREZENTA DECIZIE:
         
            Articolul 1
            
               (1)   Prin prezenta se înregistrează propunerea de inițiativă cetățenească intitulată „Housing for All”.
            
            
               (2)   Pot fi colectate declarații de susținere pentru această propunere de inițiativă cetățenească, pe baza înțelegerii ce figurează la considerentele 6-9 din prezenta decizie.
            
         
         
            Articolul 2
            Prezenta decizie intră în vigoare la 18 martie 2019.
         
         
            Articolul 3
            Prezenta decizie se adresează organizatorilor (membrii comitetului cetățenilor) propunerii de inițiativă cetățenească intitulată „Housing for All”, reprezentați de doamna Karin ZAUNER și de domnul Santiago MAS DE XAXAS FAUS, care acționează în calitate de persoane de contact.
         
         
            Adoptată la Strasbourg, 12 martie 2019.
            
               
                  Pentru Comisie
               
               Frans TIMMERMANS
               
                  Vicepreședinte
               
            
         
         
            (1)  JO L 65, 11.3.2011, p. 1.